VIDEO Ciocniri cu poliția la protestul fermierilor polonezi de la Varșovia. Unii au incendiat steagul UE și un sicriu pe care scria "fermier ucis de Green Deal"
Cel mai recent protest al fermierilor din capitala poloneză Varșovia a fost marcat de tulburări la scurt timp după ce a început miercuri dimineață. Demonstranții au aprins focuri în fața clădirii în care își are bioul premierul Donadl Tusk, într-un caz ducând la o confruntare cu poliția, în timp ce unii au aruncat cu petarde în ofițeri, relatează Notes from Poland.
Un număr mare de fermieri au început să se adune în capitală miercuri dimineață, înainte de începerea oficială a protestului lor la ora 11.00 în fața cancelariei premierului Donald Tusk.
Ei sperau să intre cu tractoarele în oraș ca parte a demonstrației. Dar primarul Rafał Trzaskowski – un coleg de partid al lui Tusk – le-a refuzat permisiunea de a face acest lucru, argumentând că utilajele ar fi "periculoase și perturbatoare" pentru locuitori.
Unii fermieri au încercat să intre oricum cu tractoarele în centrul orașului, dar au fost opriți de poliție, relatează postul de televiziune TVN.
În timp ce protestatarii s-au adunat în fața birourilor lui Tusk, au început să aprindă focuri, inclusiv să ardă un sicriu pe care scria "fermier ucis de Green Deal", o referire la pachetul emblematic de politici de mediu al UE. Unii fermieri au fost văzuți arzând steaguri ale UE.
I jak tu nie solidaryzować się z rolnikami⁉️
— Marek Kuna🇵🇱 (@Marek_Kuna_) March 6, 2024
Polsat, un alt post de televiziune, a relatat cu puțin timp înainte de ora 11.00 că un manifestant a încercat să arunce sicriul în flăcări peste barierele în spatele cărora se poziționase poliția. Acest lucru a dus la o "încăierare" cu ofițerii.
Site-ul de știri Wirtulana Polska și ziarul Gazeta Wyborcza relatează, de asemenea, că unii fermieri au aruncat cu petarde în poliție.
Fermierii polonezi au început protestele la începutul lunii trecute în semn de protest față de politicile UE privind clima și față de importurile agricole ucrainene, despre care spun că le amenință mijloacele de trai.
Inițial, protestele lor s-au concentrat pe blocarea drumurilor din Polonia, precum și a punctelor de trecere a frontierei cu Ucraina. Săptămâna trecută, ei au organizat primul lor protest în masă în Varșovia, care s-a desfășurat în mod pașnic.
Ulterior, Tusk a avut o întâlnire cu reprezentanții fermierilor, în urma căreia s-a angajat să solicite UE să impună restricții asupra importurilor ucrainene, suspendarea sau retragerea unor părți din "Green Deal", precum și un embargo asupra produselor agricole rusești și belaruse.
Premierul a anunțat că i-a invitat pe liderii fermierilor la o întâlnire de monitorizare sâmbăta aceasta.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank